Jizzax viloyatida sanoat va qishloq xoʻjaligi boshqaruvini takomillashtirishga oid qoʻshimcha chora-tadbirlar toʻgʻrisida
(resolution, 2026-01-30)

Jizzax viloyatida sanoat va qishloq xoʻjaligi sohalariga investitsiyalarni jalb qilish, ushbu yoʻnalishda keng koʻlamli islohotlarni yanada jadallashtirish, hududda sanoat va qishloq xoʻjaligi sohalarining iqtisodiy salohiyatini yanada yuksaltirish hamda belgilangan vazifalar ijrosini taʼminlashda mahalliy ijro hokimiyati organlari rahbarlarining masʼuliyatini yanada oshirish maqsadida qaror qilaman: 1. Jizzax viloyati hokimining oʻrinbosari — viloyat investitsiyalar, sanoat va savdo boshqarmasi boshligʻi lavozimi tugatilsin. Bunda Jizzax viloyati investitsiyalar, sanoat va savdo boshqarmasida mavjud shtat birliklari doirasida boshqarma boshligʻi lavozimi saqlab qolinadi. 2. Jizzax viloyati hokimligi tuzilmasining umumiy shtat birliklari doirasida: (a) hokimning togʻli hududlar va yaylovlarni rivojlantirish, investitsiya va savdo masalalari boʻyicha oʻrinbosari; (b) hokimning dasht va choʻl hududlarida sanoatni rivojlantirish, investitsiya va savdo masalalari boʻyicha oʻrinbosari lavozimlari kiritilsin. 3. Quyidagilar Jizzax viloyati hokimligi tuzilmasiga kiritilayotgan hokim oʻrinbosarlarining asosiy vazifalari etib belgilansin: (a) hokimning togʻli hududlar va yaylovlarni rivojlantirish, investitsiya va savdo masalalari boʻyicha oʻrinbosarining: (i) togʻli hududlarda foydali qazilma zaxirasiga ega yer uchastkalarini aniqlash va zarur infratuzilmani yaratish, togʻ-kon sanoati yoʻnalishidagi investitsiya loyihalarini amalga oshirish; (ii) togʻ va yaylov hududlarining sanoat, ishlab chiqarish, turizm, eksport boʻyicha salohiyatini oshirish, mahalliy va xorijiy investitsiyalarni jalb qilish; (iii) yaylov hududlarida qishloq xoʻjaligiga mos keladigan “oʻsish nuqtalari”ni aniqlash, chorvachilik, bogʻdorchilik, asalarichilik sohalarini rivojlantirish hamda eksportbop oʻsimliklar yetishtirishni yoʻlga qoʻyish; (iv) togʻli hududlar va yaylovlarni muhofaza qilish, degradatsiyaga uchragan yaylovlarni qayta tiklash va global iqlim oʻzgarishlariga moslashuvchan ekotizimni yaratish; (b) hokimning dasht va choʻl hududlarida sanoatni rivojlantirish, investitsiya va savdo masalalari boʻyicha oʻrinbosarining: (i) dasht hududlarida yangi imkoniyatlarni aniqlash, zarur infratuzilmani yaratish orqali viloyat sanoatidagi va yalpi ishlab chiqarishga qoʻshadigan ulushini oshirish; (ii) choʻl hududlarda yerosti suv zaxiralarini aniqlash, ulardan samarali foydalanishni yoʻlga qoʻyish orqali qishloq xoʻjaligini rivojlantirish; (iii) dasht va choʻl hududlarida ekologik infratuzilmani barpo etish, chang boʻronlarining oldini olishga qaratilgan “yashil belbogʻlar”ni tashkil etish hamda qayta tiklanuvchi energiya manbalaridan keng foydalanish maqsadida quyosh panellari fermalari va shamol generatsiyasini ommalashtirish; (iv) dasht va choʻl hududlaridan foydalanish samaradorligini oshirish orqali hududlarda chorvachilik, quyonchilik, tuyachilikni rivojlantirish boʻyicha istiqbolli loyihalarni amalga oshirish. 4. 2026-yildan boshlab yangi kiritilayotgan viloyat hokimi oʻrinbosarlarining faoliyati samaradorligini baholashda natijaga yoʻnaltirilgan boshqaruv tizimi tajriba-sinov tariqasida joriy etiladi. Bunda: (a) ularga samaradorlikning eng muhim koʻrsatkichlarini (keyingi oʻrinlarda — KPI koʻrsatkichlari) belgilashda tegishli hududlarda sanoatni rivojlantirish va investitsiyalarni jalb qilish boʻyicha strategik koʻrsatkichlar va maqsadli indikatorlar koʻzda tutiladi; (b) faoliyat samaradorligini baholash boʻyicha KPI koʻrsatkichlari tasniflanadi (strategik, hudud va tuman), ularning oʻzaro mutanosibligi taʼminlangan holda ishlab chiqiladi; (v) ularning faoliyati samaradorligi KPI koʻrsatkichlari boʻyicha amalga oshirilgan chora-tadbirlar natijasida belgilangan maqsadlarga erishganlik darajasi va natijadorligi bilan baholanadi; (g) KPI koʻrsatkichlariga erishish boʻyicha “yoʻl xaritalari” natijaga yoʻnaltirilgan boshqaruvga asoslangan chora-tadbirlardan iborat boʻladi; (d) KPI koʻrsatkichlariga erishish natijasi har chorak va yil yakuni boʻyicha “samaradorlik.gov.uz” elektron platformasida baholanadi. 5. Oʻzbekiston Respublikasi Prezidenti huzuridagi Boshqaruv samaradorligi agentligi Jizzax viloyati hokimligida joriy qilingan tajriba-sinovning ijobiy natijalarini boshqa hokimliklarda ham joriy qilish yuzasidan 2026-yil dekabr oyiga qadar Oʻzbekiston Respublikasi Prezidenti Administratsiyasiga taklif kiritsin. 6. Quyidagilar: (a) Jizzax viloyati hokimligi tuzilmasiga kiritilayotgan hokim oʻrinbosarlariga biriktirilgan hududlar roʻyxati 1-ilovaga muvofiq; (b) Jizzax viloyatining togʻ, yaylov, dasht va choʻl hududlarini rivojlantirish boʻyicha strategik maqsadlar 2-ilovaga muvofiq tasdiqlansin. 7. Jizzax viloyati hokimligi bir hafta muddatda mazkur qaror talablaridan kelib chiqqan holda Jizzax viloyati hokimining tegishli oʻrinbosarlari funksional vazifalari va ularning kotibiyatlari toʻgʻrisidagi nizomlarni tasdiqlasin. 8. Oʻzbekiston Respublikasi Prezidenti huzuridagi Boshqaruv samaradorligi agentligi Jizzax viloyati hokimligi bilan birgalikda ikki oy muddatda Jizzax viloyati hokimligi tuzilmasiga kiritilayotgan hokim oʻrinbosarlarining mazkur qarorning 3-bandida nazarda tutilgan vazifalaridan hamda ushbu qarorga 2-ilovada belgilangan strategik maqsadlardan kelib chiqqan holda ularning KPI koʻrsatkichlarini ishlab chiqsin va Vazirlar Mahkamasiga tasdiqlash uchun kiritsin. 9. Mazkur qaror ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Xodjayev va Oʻzbekiston Respublikasi Prezidenti huzuridagi Boshqaruv samaradorligi agentligi direktori vazifasini bajaruvchi U.Sh. Xusainov belgilansin. 10. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.